**Text

Description automatically generated**

**VDU kviečia į susitikimą su prof. Birute Galdikas**

Į Lietuvą atvyksta Birutė Marija Galdikas – lietuvių kilmės pasaulinio garso antropologė, gamtosaugininkė, žymiausia orangutanų tyrinėtoja. Ji yra šiuolaikinės primatologijos, gamtos apsaugos, etologijos specialistė, knygų apie nykstančią orangutanų rūšį autorė.

Birželio 5 d. – Tarptautinę aplinkos apsaugos dieną – prof. B. Galdikas dalyvaus iškilmingame Prezidentinės Valdo Adamkaus bibliotekos ir Danos Gedvilienės fondo gamtosauginės premijos įteikime, kuris vyks LR Prezidento rūmuose, Vilniuje. Profesorė yra šios premijos komiteto narė. [Šiemet premija bus įteikta mokslininkei ir išradėjai prof. dr. Tatjanai Paulauskienei](https://www.vdu.lt/lt/prezidento-v-adamkaus-premijos-laureate-isrinkta-t-paulauskiene/).

Pasaulinio garso orangutanų tyrinėtoja, VDU garbės daktarė prof. Birutė Galdikas **birželio 6 d. 16 val.** kviečia susitikti Kaune, Vytauto Didžiojo universitete, kur skaitys viešą paskaitą.

Renginys vyks anglų kalba, V. Putvinskio g. 23-414 auditorijoje.

Kad galėtume jus informuoti apie galimus renginio statuso pasikeitimus, prašome užsiregistruoti. [Registracijos nuoroda](https://forms.office.com/e/J9MUmhr07G).

Pastarąjį kartą prof. B. Galdikas Vytauto Didžiojo universitete lankėsi 2021 m. spalį, kur taip pat [skaitė viešą paskaitą moksleiviams ir studentams](https://www.youtube.com/watch?v=nYvRPSMiK9w).

Daugiau informacijos apie ankstesnį prof. B. Galdikas vizitą galite rasti [čia](https://www.vdu.lt/lt/prof-birute-galdikas-lietuva-turi-gilu-istorini-rysi-su-gamta/?fbclid=IwAR0SxCKIDSv47kmKTJ2gqQfofTDJe1QcrYYYXKRUhDfiyXryNMRMRt49hPA).

\*\*\*

Birutė Marija Galdikas – lietuvių kilmės pasaulinio garso antropologė, gamtosaugininkė, žymiausia orangutanų tyrinėtoja. Ji yra šiuolaikinės primatologijos, gamtos apsaugos, etologijos specialistė, keleto knygų apie nykstančią orangutanų rūšį autorė. VDU garbės daktarės regalijos jai įteiktos 2010 m.

Prof. Birutė Galdikas gimė 1946 m. Vysbadene, Vokietijoje. 1966 m. baigė psichologiją Vankuverio universitete, 1969 m. antropologiją – Los Andželo universitete. 1969 m. apsigynė fizinės antropologijos, o 1978 m. – ir biologijos mokslų daktarės laipsnius.

Nuo 1979 m. ji tapo Džakartos nacionalinio universiteto, nuo 1989 m. – ir Simono Fraserio universiteto (Britų Kolumbija, Kanada) profesore.

Tyrinėti primatus B. Galdikas paskatino žymus antropologas profesorius Luisas Lykis. 1967–1979 m. ji dalyvavo archeologiniuose kasinėjimuose Pietų Kalifornijoje, Balkanų šalyse. 1971 m. atvyko į Indoneziją, Tandžungputingo nacionaliniame parke įkūrė orangutanų stebėjimo centrą. B. Galdikas sukūrė ir įgyvendino septynis orangutanų tyrimų ir išsaugojimo projektus. 1986 m. ji įkūrė Tarptautinį orangutanų fondą Los Andžele, jo skyriai yra Indonezijoje, Australijoje, Kanadoje, Didžiojoje Britanijoje.

B. Galdikas gyvenimas ir darbai aprašyti 6 knygose, apie ją sukurta dokumentinių filmų Indonezijoje, Japonijoje, JAV, Prancūzijoje, Italijoje, Australijoje.

Renginio metu bus fotografuojama ir/ar filmuojama, todėl informuojame, kad Jūs galite būti matomi renginio nuotraukose ar vaizdo įrašuose, kurie gali būti paskelbti įvairiose medijos priemonėse.